Kjerstin Øvrelid

Kjerstin Marie Øvrelid (født 16. mars 1929 på Hitra, død januar 1989) var en norsk maler. Hun var kjent for sine poetiske blomsterbilder og skildringer av sjø og skjærgård, som oftest fra Holmesund utenfor Arendal hvor hun hadde sommersted.Gunvald Opstad: Sørlandet og malerne, s. 211, Aschehoug forlag (1991)

Øvrelid var utdannet fra Kunstakademiet i Trondheim (1948-1949), Statens håndverks- og kunstindustriskole (1949-1950) og Statens kunstakademi under Aage Storstein og Jean Heiberg (1950-1953). I tillegg hadde hun bakgrunn fra Statens lærerskole i forming på Notodden (1953-1954) samt et opphold på École des Beaux-Arts i Paris (1957-1958).

Hennes malerier er blitt beskrevet som fargelyriske, med en lysmettet koloritt i rødgule, blå og grønne farger som inneholder mye hvitt.Norsk kunstnerleksikon I-IV, (1982-1986) https://nkl.snl.no/Kjerstin_%C3%98vrelid (besøkt 26. juni 2015)  I tillegg til landskapsmalerier, malte hun portretter, interiører og stilleben. Øvrelid er representert i Nasjonalmuseet/Museet for samtidskunst i Oslo med maleriet Sommernatt fra 1963 og Hav og rød himmel fra 1978.  Hun ble antatt 15 ganger ved Høstutstillingen i perioden 1959-1978, og seks ganger ved Sørlandsutstillingen i perioden 1970-1977. I tillegg deltok hun på en rekke separat- og kollektive utstillinger i inn- og utland.

Øvrelid var en del av en kunstnerkoloni som oppstod i etterkrigsårene på Flosta i Arendal kommune. Sammen med blant andre Ellen Iden, Ivar Jerven, Knut Monrad, Finn Strømsted, Bodil Cappelen, Finn Henrik Bodvin og Liv Nergaard dannet de kunstmiljø hvor de hentet inspirasjon fra natur og skjærgård.Gunvald Opstad: Sørlandet og malerne, s. 211, Aschehoug forlag (1991) Seks av disse kunstnerne hadde på midten av sekstitallet en utstilling i Skien kunstforening under navnet «Flostakunstnerne».Linda Christensen: «Malerieutstilling med ny vri» i Arendals Tidende, s. 17, 2. mai 2016

Kjerstin Øvrelid var gift med billedkunstner Ivar Jerven.

 Referanser 

Kategori:Norske billedkunstnere
Kategori:Norske malere
Kategori:Personer fra Hitra kommune
Kategori:Fødsler i 1929
Kategori:Dødsfall i 1989